b'\n_START_ARTICLE_\nSintranje\n_START_PARAGRAPH_\nSintranje ali zgo\xc5\xa1\xc4\x8devanje je postopek izdelave kon\xc4\x8dnih posameznih izdelkov iz prahu, s segrevanjem materiala pod temperaturo tali\xc5\xa1\xc4\x8da. Proces sintranja se \xc5\xbee razvija ve\xc4\x8d kot 1000 let. Prvi izdelki, ki so bili sintrani, so bile opeke, ki so bile z namenom pridobitve trdnosti \xc5\xbegane na odprtih kuri\xc5\xa1\xc4\x8dih. Danes prevladujejo kerami\xc4\x8dni izdelki: posoda, opeka, brusna sredstva, itd._NEWLINE_Sintranje lahko opi\xc5\xa1emo kot termodinamski proces, v katerem sistem te\xc5\xbei k stanju z minimalno prosto energijo. Sistem tako preide v stabilnej\xc5\xa1e stanje zaradi skr\xc4\x8dka, zmanj\xc5\xa1anja notranjih napetosti, zni\xc5\xbeanja koncentracije napak v mre\xc5\xbei in zmanj\xc5\xa1anja proste povr\xc5\xa1ine. Glavna gonilna sila zgo\xc5\xa1\xc4\x8devanja je zmanj\xc5\xa1evanje povr\xc5\xa1inske proste energije, saj imajo pra\xc5\xa1ni delci v primerjavi s kompaktnim telesom enakega volumna vi\xc5\xa1ek energije zaradi ve\xc4\x8dje specifi\xc4\x8dne povr\xc5\xa1ine._NEWLINE_Sintrana gradiva so oblikovana iz prahu (zrnc velikosti 0,3\xc2\xa0mm) materialov, med katere \xc5\xa1tejemo kovine, nekovine, zlitine in spojine s stiskanjem. Vsako gradivo ima sebi primerno temperaturo in tlak, pod katerim jih sintramo. Izdelki so lahko iz zmesi materialov, ki se v talini med seboj ne legirajo. To podro\xc4\x8dje opredeljuje metalurgija prahov._NEWLINE_Poznamo suhi in mokri postopek me\xc5\xa1anja; pri suhemu zme\xc5\xa1amo prah v posebnih me\xc5\xa1alnikih, pri mokrem postopku pa uporabimo \xc5\xa1e teko\xc4\x8dino. Med postopkom se zrna pribli\xc5\xbeajo druga k drugi in s tem deformirajo, da se poroznost zmanj\xc5\xa1a in iz praha nastane izdelek.'